Nuuskommentaar: SkoolboeliesAfriForum se teenboeliegids vir ouers, onderwysers en leerders. Foto: AfriForum/Twitter. Skoolboelies is nou behoorlik in die nuus, en dit is ’n probleem so oud soos skole, maar met die koms van selfone en sosiale netwerke soos Facebook en Twitter het boelies ’n nuwe en baie giftige angel bygekry, berig Rooi Rose in 2012. Kinders van ’n skrale ses jaar tot 13 jaar het al gesterf nadat hulle deur boelies bygekom is. Selfdood onder kinders wat die slagoffers van boelies geword het, is alledaags. Geen wonder nie ouers het al lyfwagte saam met hul kinders skool toe gestuur – iets wat skole natuurlik die piep laat kry omdat dit seker van die slegste “advertensie” is wat ’n skool kan kry. Ouers van boelies glo nie graag hul kinders is boelies nie. By die huis is die boelie dikwels uiters fynbesnaard, met komplekse sielkundige probleme. Die laaste ding wat die ouer verwag, is dat daardie kind sy probleme, soos sosiale wanaangepastheid, op skool sal probeer verdoesel deur ’n boelie te wees. Trouens, baie ouers van boelies glo hul kinders is die slagoffers van boelies. ’n Ma het volstrek geweier om dit van haar kind te glo tot die skool aan haar ’n video gewys het wat duidelik toon hoe haar kind ander op die skoolterrein boelie. Die ma was verslae, luidens mediaberigte. ’n Vrou vertel na aanleiding van die situasie by Grey Kollege in Bloemfontein haar jongste seun het op skool daagliks onder ’n boelie deurgeloop. Die vrou se man het haar baie jonk ontval, en sy het baie noustrop getrek om die pot aan die kook te hou. Elke jaar het sy die, volgens haar, vernedering ervaar om die skool te nader om haar kinders van skoolgeld vry te stel. Elke dag het ’n kind haar seun se toebroodjies gedurende pouse kom vat. Wat die boelie nie geweet het nie, is dat sy slagoffer ’n ouboet en ouer suster in die skool gehad het. Ouboet was boonop ’n baie groot seun. Die boelie is kort voor lank behoorlik “uitgesorteer” – die soort verhaal waarvan ’n mens af en toe hoor waar die slagoffer ’n ouboet of twee het. Dieselfde vrou vertel hoe haar kleindogter nou by die kleuterskool geboelie word. Dit is belangrik dat ’n boelie se ouers weet van hul kind se optrede, en leiding ontvang om die probleem aan te pak, of te laat aanpak, hetsy ’n minderwaardigheidsgevoel waarvoor hy hom deur dominansie oor ’n ander probeer kompenseer, of blote wanaangepastheid. ’n Boelie wat sonder behandeling die volwasse wêreld betree, of wat hom bloot vasgeloop het (soos dat sy “swakker” slagoffer hom afgeransel het), kan erg wanaangepas wees. So het ’n skoolboelie, wat ook ’n puik rugbyspeler was, nie by sy nuwe spanmaats aangepas nie en baie gou vir ’n ander klub gaan rugby speel. (Sy ma was bekend oor hoe sy na haar “arme fynbesnaarde” seun verwys het wat so swaar onder klasmaats kry.) Die boelie se latere probleme is egter gewoonlik gering teenoor die soms lewenslange letsels – sielkundig en letterlik – wat sy of haar slagoffers met hulle saamdra. Dit is dus noodsaaklik om boeliegedrag in die kiem te smoor, terwyl die boelie se sielkundige probleme, waar van toepassing, dan aandag kry. Die hele kwessie het weer in die nuus beland deur ’n skrywe van Helena Wasserman, redakteur van Business Insider of South Africa, wat aanvanklik in News24 verskyn het, maar daarna vertaal op Netwerk24 geplaas is. Sy stuur ’n striemende aanval op AfriForum en sy huidige veldtog teen skoolboelies van stapel. Die vertaalde weergawe is geplaas ná die stringe feitefoute reeds in die media uitgewys is. In sowat 90% van die lesersreaksies word sy erg gestriem omdat sy, in haar politieke bevooroordeeldheid, so wild met feite omgaan. Wasserman is nie die enigste verbete teenstander van AfriForum nie. In hierdie besondere geval is dit egter jammer dat ’n uiters belangrike veldtog soos dié teen skoolboelies, wat ’n broodnodige gids insluit, verdag probeer maak is – en dit met “feite” wat selfs benede fopnuus is. Skoolboelies is nie net ’n uitsluitlik Suid-Afrikaanse probleem nie. In ’n nuwe Rasmussenpeiling in die VSA het 46% respondente aangedui dat hulle self, of iemand in hul gesinne, onder boelies deurgeloop het. Net 43% respondente en hul gesinslede het boeliegedrag op skool vrygespring.